‘Liewer laat as nooit’; Molefe, Singh en ander in hof(Argieffoto) Brian Molefe, voormalige Transnet-hoof en ook ŉ oudbaas van Eskom, was Maandagoggend onder die groep hoëprofielhoofde wat in verband met korrupsie van miljoene rand by Transnet in hegtenis geneem is. Die Nasionale Vervolgingsgesag se onafhanklike ondersoekdirektoraat (OD) het vroegoggend gesê die inhegtenisnemings is deur reëlings met die beskuldigdes se regsverteenwoordigers gedoen en met die hulp van die Valke uitgevoer. Anoj Singh, ŉ voormalige finansiële bestuurder by Transnet, is ook onder die groep topbestuurders wat aangekeer is. Saam met hulle in die beskuldigdebank is ook Niven Pillay en Litha Nyhonyha, direkteure van Regiments Capital. Hulle word verbind met korrupsie en bedrog ten bedrae van sowat R93 miljoen by Transnet. Die DA het die inhegtenisnemings verwelkom. “Terwyl ander mense reeds aangekla is, lyk dit of die laaste se kierankies nou ook gaan uitbraai,” sê adv. Glynnis Breytenbach, die DA se woordvoerder oor justisie en grondwetlike ontwikkeling. “Onder Molefe en Singh het die Guptas en ander ANC-kaders Transnet as hulle eie spaarvarkie gebruik.” Breytenbach sê die volgende stap is nou om die R41,2 miljard se kontrakte wat toegeken is aan maatskappye met bande met die Guptas en hul meeloper Salim Essop, te herwin. “Miljarde rand wat gebruik moes word om Suid-Afrika in ŉ voorspoedige land te omskep, is gesteel en gemors tydens die staatskapingsjare. “Die DA hoop die inhegtenisnemings van Molefe, Singh en ander Transnet-topbestuurder is eindelik die begin van geregtigheid en dat almal anders wat betrek word, sal volg.” Die Palm Ridge-handelshof in Johannesburg hoor tans die beskuldigdes se aansoeke om borgtog aan.